Sag C-443/09
Camera di Commercio, Industria, Artigianato e Agricoltura (CCIAA) di Cosenza
mod
Grillo Star Srl
(anmodning om præjudiciel afgørelse indgivet af Tribunale di Cosenza)
»Direktiv 2008/7/EF – kapitaltilførselsafgifter – artikel 5, stk. 1, litra c), og artikel 6, stk. 1, litra e) – anvendelsesområde – årlig afgift betalt til de lokale handels-, industri-, håndværks- og landbrugskamre«
Sammendrag af dom
1.        Præjudicielle spørgsmål – forelæggelse for Domstolen – national ret i artikel 267 TEUF’s forstand – begreb – ret, der skal træffe en afgørelse, som har karakter af udøvelse af dømmende myndighed
(Art. 267 TEUF)
2.        Fiskale bestemmelser – harmonisering af lovgivningerne – kapitaltilførselsafgifter – dispositioner, som ikke er afgiftspligtige
[Rådets direktiv 2008/7, art. 5, stk. 1, litra c)]
1.        For at bedømme, om det organ, der forelægger en sag, er en ret i artikel 267 TEUF’s forstand – et spørgsmål, som alene skal afgøres på grundlag af EU-retten – tager Domstolen en hel række forhold i betragtning, nemlig om organet er oprettet ved lov, har permanent karakter, virker som obligatorisk retsinstans, anvender en kontradiktorisk sagsbehandling, træffer afgørelse på grundlag af retsregler, og om det er uafhængigt. De nationale retter kan endvidere kun forelægge spørgsmål for Domstolen, hvis der verserer en tvist for dem, og de skal træffe afgørelse i en sag, som er bestemt til at resultere i en afgørelse, der har karakter af udøvelse af dømmende myndighed. Dette er tilfældet for skiftedommeren ved Tribunale di Cosenza, for så vidt som denne med henblik på at afgøre en tvist inden for rammerne af en kontradiktorisk procedure skal træffe en afgørelse, der har karakter af udøvelse af dømmende myndighed.
Skiftedommeren har således til opgave at fastslå – på kreditorernes anmodning og på grundlag af et udkast over boets passiver udarbejdet af kurator for det konkursramte selskab – hvilke fordringer der skal indgå som passiver. Desuden kan såvel kurator som de andre berørte bestride for skiftedommeren, at en fordring anmeldt af en kreditor skal indgå i boet. Endelig har skiftedommerens afgørelse om at afvise at optage en fordring som passiv i boet bindende retsvirkninger, såfremt der ikke gøres indsigelse herimod. Desuden har kuratoren og kreditorerne mulighed for at afgive skriftlige og mundtlige indlæg for skiftedommeren.
(jf. præmis 20, 21 og 23-25)
2.        Artikel 5, stk. 1, litra c), i direktiv 2008/7 om kapitaltilførselsafgifter skal fortolkes således, at den ikke er til hinder for en afgift, som årligt skal betales af enhver virksomhed som følge af dennes registrering i det virksomhedsregister, der føres af handels-, industri-, håndværks- og landbrugskamrene, selv hvis en sådan registrering har retsstiftende virkning for kapitalselskaber, og selv hvis denne afgift ligeledes skal betales af selskaber i den periode, hvor de kun udøver forberedende aktiviteter med henblik på drift af en virksomhed.
Den stiftende begivenhed for en sådan årsafgift består nemlig ikke i registreringen af det selskab eller den juridiske person, der ejer en virksomhed, men i registreringen af selve denne virksomhed. Det drejer sig om en afgift, der pålægges alle enheder med et erhvervsformål på grundlag af deres omsætning. En sådan afgift er uafhængig af den juridiske form, som den enhed, der ejer virksomheden, har, idet afgiften pålægges såvel de virksomheder, der har form af kapitalselskab i den forstand, hvori udtrykket er anvendt i artikel 2 i direktiv 2008/7, som de virksomheder, der har en anden juridisk form, herunder navnlig de virksomheder, der ejes eller drives individuelt af fysiske personer. Den omstændighed, at årsafgiften står i forhold til den omhandlede virksomheds omsætning, udelukker desuden, at betaling af afgiften udgør en mere byrdefuld formalitet for en virksomhed, der antager form af kapitalselskab, end for en virksomhed, der er stiftet i henhold til en anden juridisk form. En sådan årsafgift er således ikke knyttet til formaliteter, som kapitalselskaber skal opfylde på grund af deres juridiske form.
(jf. præmis 34-37 og 43 samt domskonkl.)